《甲子》
元代·郭钰

渊明赋归去，正合书义熙。衣冠晋江左，寄奴我何知。

春秋乾侯笔，凡例日星垂。诛心虽探微，临难将安施。

乃知书甲子，当在永初时。古人日已远，浇风日已漓。

空馀五柳树，萧瑟西风吹。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。